Oudste man (113) sterf in sy slaapMasazo Nonaka was met sy dood Sondagoggend die oudste man ter wêreld. Foto: Facebook Die wêreld se oudste man is tuis oorlede op Japan se noordelike hoofeiland, Hokkaido. Hy was 113 jaar oud. Sy familie sê Masazo Nonaka het Sondag in die vroeë oggendure sag heengegaan in sy slaap aan natuurlike oorsake in die herberg in Ashoro wat sy familie al vier geslagte lank bedryf, berig The Guardian. Nonaka is op 2 Julie 1905 gebore en het in ŉ groot gesin grootgeword. Hy het sy ouers opgevolg as bestuurder van die herberg, wat sy kleindogter nou bedryf. Nonaka het sy vrou en drie van sy vyf kinders oorleef. “Die verlies van dié groot figuur is vir ons ŉ skok,” het sy kleindogter Yuko gesê. “Hy was gister maar soos altyd en is dood sonder dat hy vir ons enige ongerief veroorsaak het.” Ná sy aftrede het hy dit geniet om sumostoei op TV te kyk en lekkergoed te eet. Japan het een van die wêreld se hoogste lewensverwagtings en het die man opgelewer wat die langste ter wêreld geleef het: Jiroemon Kimura is in 2013 oorlede, kort ná sy 116de verjaardag.